De seneste fire år har der til tider været en dårlig stemning med en hård tone i kommunalbestyrelsen i Thisted Kommune. Men tirsdag aften begyndte politikerne på en frisk til deres første møde i den nye bestyrelse.

Tirsdag aften var første skoledag for politikerne i kommunalbestyrelsen i Thisted Kommune. Tidligere har stemningen til møderne sommetider været præget af en hård tone, men nu vil politikerne starte på en frisk – og endda med en ny mand for bordenden. Til kommunalvalget 2021 blev det nemlig Niels Jørgen Pedersen (V), der løb med borgmesterkæden, og selv om han har været i kommunalpolitik siden 2013, så er det første gang med det øverste ansvar. - Jeg tror, at jeg er for gammel til at være nervøs ligesom første skoledag, så der er ro i maven, siger borgmesteren. Politikerne forbereder sig på en ny begyndelse og til at se fremad i Thisted Kommune. - Jeg er af den opfattelse, at vi skal gøre det bedste for Thisted Kommune, og det gør vi kun ved et bredt samarbejde, siger viceborgmesteren, Jens Kr. Yde (K). Præget af dårlig stemning De seneste fire år har været præget af dårlig stemning, da den smalle konstituering i 2017 gravede grøfter, og sommertider slog det derfor gnister. Men det skal være slut nu. - Jeg har talt med alle gruppeformændene op til mødet, og jeg tror, at alle er indstillet på, at vi skal have et godt samarbejde i kommunalbestyrelsen, siger borgmesteren. Og den tidligere borgmester Ulla Vestergaard (S) lover også en konstruktiv opposition. - Det bliver i hvert fald ikke os, der lægger knubbede ord ind. Jeg synes, at vi har en helt speciel forpligtelse, og det har vi tænkt os at leve op til, men det er jo ikke ensbetydende med, at vi ikke har nogle holdninger til nogle ting, siger Ulla Vestergaard. Ifølge den nye borgmester er der i hvert fald ingen tvivl om, at der skal ske ændringer. - Jeg tror, at vi får nogle politiske debatter, hvor vi siger vores meninger, jeg tror, at der kommer kække bemærkninger ind imellem, men når det så er sagt, så vil jeg også håbe på, at den måde vi agerer på, det er at gå efter bolden og ikke manden, siger han. Nu ser kommunalbestyrelsen frem til et godt samarbejde.